《三姝媚 其二 题朱仲青中翰芬秋灯伴读图》
清代·黄燮清

香添心字篆。爱湘帘萧疏，夜窗微捲。对影成三，正露花烟月，腻人庭院。

弟子红妆，还衬贴、纱厨罗扇。绮福谁同，何逊风流，宋郎仙眷。

金井梧桐催晚。听漏鼓沈沈，酒醒寒浅。救取飞蛾，看玉钗斜拔，艳生诗卷。

赋雨吟秋，刚坠叶、疏蛩相闲。寄语隔墙冷柝，更筹慢转。

作者简介：黄燮清（1805～1864）晚清诗人、剧作家。原名宪清，字韵甫，号韵珊，又号吟香诗舫主人。浙江海盐武原镇人。道光十五年（1835）举人，后屡试不第，晚年始得宜都县令，调任松滋，未几卒。少工词曲，中年以后始致力于诗文。其诗多抒写个人不平遭遇及人民的生活疾苦，咏史吊古之作深沉豪放，颇具特色。有《倚晴楼诗集》及《倚睛楼七种曲》传世。